Haned tulid meile täiesti juhuslikult. Ühel kevadtalvisel päeval paari aasta eest, kui meie looma- ja  linnupark polnud veel eriti suur, mõtlesin, et kedagi oleks justkui puudu. Niisiis otsisin ajalehekuulutustest sobivat ja müügis olidki haned. Kuna hind oli soodne ja linnud asusid samas maakonnas, tõin juba samal päeval paari valgeid hanesid koju. Tol kevadel koorus viis hanetibu, kellest üles kasvas neli, üle talve jätsime kolm halli-valgekirjut noort. Sel aastal hakkasin mõtlema, et palju huvitavam oleks, kui mu haned oleksid lisaks oma loomulikule elegantsusele ka eksootilised.   Niisiis lasin Norrast tuua üheksa hanemuna. Smålensgås on vana ja haruldane Norras aretatud tõug, linnud kaaluvad keskmiselt 5-8 kg ja emased munevad aastas 40 muna. Tänavu mul selle tõuga väga hästi ei läinud, koorus vaid kaks tibu, kellest üks kadus ühel  ööl salapäraselt. Siiski olen õnnelik oma vahva halli-valgekirju hanetüdruku üle ja loodan, et mul õnnestub kunagi saada talle sama tõugu peigmeespoiss.